Ńdɔ Yoab, ndómán Seruya, ai bitúgā bí Dávid bí ngákwí, bə́ kə́ tóban ai bɔ́ á mgbág etǎm Gabaon; á tóban bə́ ngátóban, bə́ tɔ̄bɔ́ naa ébá ḿfág nyú, ébá bə̄vɔ́g bâ ḿfág m̀bɔ́g. 14Avner nyé ai Yoab nâ: “Bɔ́ngɔ́ bə́ tə́bə́gə́, bə́ siŋ á mís máán.” Yoab nyé nâ: “Bə́ tə́bə́gə́ !” 15Ńdɔ fɔ́ɔ́ bɔ́ngɔ́ bə́ ngányóan á sí awômo ai bə́bɛ̄, á mvóg Bényamín, á ngām Ishbosheth, mɔ́n Sául, awômo ai bə́bɛ̄ fə á ngām Dávid. 16Anə́ ényɔ̄lɔ̄ a ladá fɔ̄ɔ̄ mvóé á ńlō a dzǐ nyé okəŋ á mvyɛ; ńdɔ̄ bə́sə̄ bə́ ngásulan á sí éyɔŋ bə́ yōlé vóm tē dzwé nâ: ǹsə̌ŋ mvyɛ; vóm tē ó nə̄ á Gabaon. 17Bitá bí bɔ̄ɔ̄ ngul eyə́gan amǒs tē; Avner ai fám Ísraɛ̂l bə́ túbú bɔ́ngɔ́ bə́ Dávid. 18Mvóg Seruya bə́ ngábə́ étē bə́lɛ́: Yoab, Avishái ai Asahel. Asahel ǎ yəmə ḿbíl éyə̄gan və anə́ ńgāl ńkɔ́g yǎ məfan. 19Ńdɔ a ngábágadan ai Avner á zud, təge yálā tɔ á ḿbɔ̄ ńnōm, tɔ á ḿbɔ̄ ńgāl. 20Avner a bəbə́ á mvús, nyé nâ: “Yə wa Asahel ?” Nyé nâ: “Mǎmēn fɔ̄ɔ̄.” 21Avner nyé ai nyé nâ: “Yálágā á ḿbɔ̄ ńnōm, ngə́ á ḿbɔ̄ ńgāl, ó bi ndómán dzyā, ó sa byə́m bíé.” Ńdɔ Asahel a ngábɛn təbə́. 22Avner a dúgán dzɔ́ ai Asahel nâ: “Dúgán, tə watoŋ ma, mə zǎ tɔ̄bɔ́ énɔdɔ nâ mə́ síli wa á sí, éyə mǎyi bǎd bǐ ngul yǎ ábə́dē ású dámā á mís mə́ mānyɔ̄ŋ Yoab yá ?”